Snart har Danmark LED-belysning langs alle statsveje

Vejdirektoratet er lige nu i gang med et nationalt, bæredygtigt tiltag, som betyder, at de gamle damplyskilder i lygtepælene langs statsvejene snart er fortid. Styrelsen er nemlig ved at montere nye LED-lamper i lygtepæle i hele landet.

LED-teknologien blev første gang taget i brug af Vejdirektoratet i 2013, og siden er næsten 10.000 LED-lamper blevet sat op langs det danske statsvejnet. Den nye belysning sparer blandt andet på energien og giver et bedre lys til gavn for trafikanterne.

I år udskiftes yderligere 10.000 lamper til LED, og i de kommende år vil de resterende 8.000 lamper undergå samme forvandling. Det betyder, at de danske statsveje snart vil have fuld LED-belysning på nær et lille antal lamper, der har et helt særligt design.

Mange fordele

Trafikanter vil opleve, at lyset fra de nye LED-lamper er mere hvidt, hvor de gamle med damplyskilder typisk havde et gulligt skær. LED-lamperne er desuden bedre til at gengive farver på trafikanter og køretøjer.

I modsætning til de gamle lyskilder indeholder LED-lyskilderne ikke giftige tungmetaller såsom kviksølv, og det er godt for miljøet. Men en af de største fordele ved de 18.000 nye LED-lamper får man at se på energiregningen.

”Vi har faktisk en forventning om, at vi kommer til at kunne reducere energiforbruget med 5400 MWh om året. Det svarer faktisk til det samlede energiforbrug i cirka 1200 parcelhuse. Når vi er fuldt udrullet, så giver det en CO2-besparelse til gavn for klimaet på omkring 800 ton om året,” siger ingeniør Thomas Lind Hansen, Vejdirektoratet.

På grund af de stigende energipriser vil de nye LED-lamper tjene sig selv hurtigere hjem end først antaget. I 2019 blev tilbagebetalingstiden for projektet beregnet til 12 år, men tager man udgangspunkt i de nuværende elpriser, der er omkring én krone højere per kWh, vil der allerede være overskud på kontoen efter otte år.

Snart har Danmark LED-belysning langs alle statsveje